༈ན་མོ་ཧེ་བཛྲ་ཡེ།  བདེ་སྟོང་དབྱེར་མེད་རླུང་སེམས་རྡོ་རྗེའི་ཁམས།  ། ཡོངས་སྨིན་རྣམ་པར་གསལ་རྫོགས་མཚན་དཔེའི་སྐུ།  ། རབ་གསལ་ཁ་སྦྱོར་བདུན་ལྡན་རྡོ་རྗེ་འཆང་།  ། དགྱེས་མཛད་རྡོ་རྗེའི་ལྷ་ཚོགས་བསྟོད་པར་བགྱི།  ། བདག་མེད་ལྷ་མོ་མཁའ་འགྲོ་ཡོངས་ཀྱི་གཙོ།  ། མཐུ་སྟོབས་དབང་ཕྱུག་ཁྱབ་བདག་བི་རུ་པ།  ། གྲུབ་པའི་དབང་ཕྱུག་ནག་པོ་སྤྱོད་པ་ལ།  ། གསོལ་བ་འདེབས་སོ་བདེ་ཆེན་ལྷན་སྐྱེས་སྩོལ།  ། རྣལ་འབྱོར་མངའ་བདག་ཌཱ་མ་རུ་པ་དང་།  ། ཀུན་སྤངས་བདག་ཉིད་ཨ་ཝ་དྷཱུ་ཏཱི་པ།  ། ཐུགས་རྗེའི་བདག་ཉིད་གཱ་ཡ་དྷཱ་ར་ལ།  ། གསོལ་བ་འདེབས་སོ་བདེ་ཆེན་ལྷན་སྐྱེས་སྩོལ།  ། མཁས་པའི་དབང་ཕྱུག་འབྲོག་མི་ཤཱཀྱའི་མཚན།  ། བསེ་མཁར་ཆུང་བ་བྱང་ཆུབ་སེམས་ཉིད་འབྱོངས།  ། ཞང་སྟོན་དགོན་པར་གནས་པའི་བརྟུལ་ཞུགས་ཅན།  ། གསོལ་བ་འདེབས་སོ་བདེ་ཆེན་ལྷན་སྐྱེས་སྩོལ།  ། དཔལ་ལྡན་ཡོངས་རྫོགས་བླ་མ་ས་སྐྱ་པ།  ། སློབ་དཔོན་ཆོས་ཀྱི་འབྱུང་གནས་རིན་པོ་ཆེ།  ། རྗེ་བཙུན་དམ་པ་གྲགས་པ་རྒྱལ་མཚན་ལ།  ། གསོལ་བ་འདེབས་སོ་བདེ་ཆེན་ལྷན་སྐྱེས་སྩོལ།  ། མཁས་དང་གྲུབ་པའི་དབང་ཕྱུག་པཎྜི་ཏ།  ། འགྲོ་བ་ཀུན་གྱི་མགོན་པོ་ཆོས་རྒྱལ་འཕགས།  ། ཞང་སྟོན་དཀོན་མཆོག་མཚན་ཅན་ཡས་སྲས་ལ།  ། གསོལ་བ་འདེབས་སོ་བདེ་ཆེན་ལྷན་སྐྱེས་སྩོལ།  ། བསྟན་སྲུང་བྲན་འཁོལ་ན་བཟའ་བྲག་ཕུག་པ།  ། ལམ་དང་འབྲས་བུའི་མངའ་བདག་ཡེ་ཤེས་དཔལ།  ། གཞན་ཡང་བརྒྱུད་པའི་བླ་མ་ཆེ་རྣམས་ལ།  ། གསོལ་བ་འདེབས་སོ་བདེ་ཆེན་ལྷན་སྐྱེས་སྩོལ།  ། ཁྱབ་བདག་རྡོ་རྗེ་འཆང་དབང་ཧེ་བཛྲ།  ། དབང་ཕྱུག་བརྒྱད་ལྡན་རྒྱལ་བ་ཙོང་ཁ་པ།  ། མཁས་གྲུབ་ཡོངས་ཀྱི་གཙུག་རྒྱན་དགེ་ལེགས་དཔལ།  ། གསོལ་བ་འདེབས་སོ་བདེ་ཆེན་ལྷན་སྐྱེས་སྩོལ།  ། གྲུབ་པའི་དབང་ཕྱུག་ཤེས་རབ་སེངྒེ་དང་།  ། དེ་ཡི་སྲས་མཆོག་འཕགས་པའི་མཚན་ཅན་(༦༨)ཞབས།  ། བ་སོ་པ་སོགས་སྙན་བརྒྱུད་འཛིན་རྣམས་ལ།  ། གསོལ་བ་འདེབས་སོ་བདེ་ཆེན་ལྷན་སྐྱེས་སྩོལ།  ། པཎ་ཆེན་བློ་བཟང་ཆོས་ཀྱི་རྒྱལ་མཚན་དང་།  ། ཐམས་ཅད་མཁྱེན་པ་ལྔ་པ་ཆེན་པོའི་ཞབས།  ། རྗེ་བཙུན་བློ་བཟང་ཡེ་ཤེས་དཔལ་བཟང་པོར།  ། གསོལ་བ་འདེབས་སོ་བདེ་ཆེན་ལྷན་སྐྱེས་སྩོལ།  ། རྒྱལ་བ་ཀུན་དངོས་བསྐལ་བཟང་རྒྱ་མཚོའི་སྡེ།  ། གྲུབ་པའི་དབང་ཕྱུག་བྱམས་པའི་མཚན་ཅན་ཞབས།  ། རྗེ་བཙུན་བློ་བཟང་དཔལ་ལྡན་ཡེ་ཤེས་ལ།  ། གསོལ་བ་འདེབས་སོ་བདེ་ཆེན་ལྷན་སྐྱེས་སྩོལ།  ། དུས་མཐར་བློ་བཟང་རྒྱལ་བསྟན་མ་ལུས་པའི།  ། དབང་ཕྱུག་འཇམ་དཔལ་རྒྱ་མཚོ་དཔལ་བཟང་པོ།  ། གཞན་ཡང་དངོས་དང་བརྒྱུད་པའི་བླ་མ་ལ།  ། གསོལ་བ་འདེབས་སོ་བདེ་ཆེན་ལྷན་སྐྱེས་སྩོལ།  ། དཔལ་ལྡན་ཁྲག་འཐུང་དགྱེས་མཛད་རྡོ་རྗེ་དང་།  ། ལྷན་སྐྱེས་མཆོད་པས་དགྱེས་མཛད་བདག་མེད་མ།  ། དགུ་ཡི་བདག་ཉིད་དཀྱིལ་འཁོར་པ་རྣམས་ལ།  ། གསོལ་བ་འདེབས་སོ་བདེ་ཆེན་ལྷན་སྐྱེས་སྩོལ།  ། དེ་ལྟར་གསོལ་བཏབ་མཐུ་ལས་གནས་སྐབས་སུ།  ། འཕྲིན་ལས་རྣམ་བཞི་གྲུབ་པ་ཆེན་པོ་བརྒྱད།  ། ལྷན་སྐྱེས་བདེ་སྟོང་ཟུང་དུ་འཇུག་པའི་ལམ།  ། མྱུར་དུ་རྒྱུད་ལ་རྫོགས་པར་བྱིན་གྱིས་རློབས།  ། ཁྱད་པར་ཐ་མལ་སྐྱེ་འཆི་བར་དོ་གསུམ།  ། མྱུར་དུ་རྒྱལ་བའི་སྐུ་གསུམ་དུ་བསྒྱུར་བའི།  ། རིམ་གཉིས་ལམ་ལས་དགྱེས་པ་རྡོ་རྗེ་ཡི།  ། གོ་འཕང་ཚེ་འདིར་མངོན་དུ་འགྱུར་བར་ཤོག། རིགས་སུ་སྐྱེ་དང་དམ་ཚིག་ཅན།  ། སྨྱོ་མེད་ཀྱཻ་ཡི་རྡོ་རྗེ་སྟོན།  ། བླ་མ་ལ་གུས་སྙིང་བརྩེར་ལྡན།  ། སྐྱེ་དང་སྐྱེ་བར་འགྱུར་བར་ཤོག། ལག་པ་རྡོ་རྗེ་དྲིལ་བུ་འཁྲོལ།  ། ཟབ་མོའི་ཆོས་ནི་ཀློག་པ་དང་།  ། བཙུན་མོའི་ཁུ་བ་མཉམ་ཟས་ཅན།  ། སྐྱེ་དང་སྐྱེ་བར་འགྱུར་བར་ཤོག། ཅེས་གསོལ་བ་གདབ་བོ།  ། ཞེས་དཔལ་དགྱེས་པ་རྡོ་རྗེའི་བླ་བརྒྱུད་གསོལ་འདེབས་འདི་ནི་ལྷུན་པོ་རྩེ་འབྲས་གཞོངས་གྲྭ་ཚང་གི་རྡོ་རྗེ་སློབ་དཔོན་པ་དགེ་སློང་བསྟན་པ་དར་རྒྱས་ཀྱིས་གྲྭ་ཚང་གི་ཚོགས་འདོན་དུ་བཙུགས་ཆོག་པ་ཞིག་དགོས་ཞེས་བསྐུལ་བ་ལྟརྋདཔལ་དགྱེས་པ་རྡོ་རྗེའི་རྣལ་འབྱོར་སྤྱོད་པ་༧ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བའོ། །  ། །